ସହଭାଗୀ ମଞ୍ଚ 2018 ଉଦଘାଟନ କରିବେ ପ୍ରଧାନମନ୍ତ୍ରୀ ମୋଦୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ନୂଆଦିଲ୍ଲୀରେ ଚତୁର୍ଥ ସହଭାଗୀ ମଞ୍ଚକୁ ଉଦଘାଟନ କରିବେ । ଭାରତ ସରକାର ‘ପାର୍ଟନରସିପ ଫର ମାଟରନାଲ, ନ୍ୟୁ ବର୍ଣ୍ଣ ଏଣ୍ଡ ଚାଇଲ୍ଡ ହେଲ୍ଥ‘ (ପିଏମଏନସିଏଚ) ସହଯୋଗରେ 12 ଏବଂ 13 ଡିସେମ୍ବର 2018ରେ ଦୁଇ ଦିନ ଧରି ଅନ୍ତର୍ଜାତୀୟ ସମ୍ମିଳନୀର ଆୟୋଜନ କରୁଛନ୍ତି । ଏଥିରେ 85ଟି ଦେଶର ପାଖାପାଖି 1500 ପ୍ରତିଯୋଗୀ ଅଂଶଗ୍ରହଣ କରି ମହିଳା, ଶିଶୁ ଏବଂ କିଶୋରୀମାନଙ୍କ ସ୍ୱାସ୍ଥ୍ୟର ଉନ୍ନତି ସମ୍ପର୍କରେ ବିଚାର ଆଲୋଚନା କରିବେ । ବିଭିନ୍ନ କ୍ଷେତ୍ର ଏବଂ ଆୟ ସ୍ତରକୁ ନେଇ ରାଷ୍ଟ୍ରଗୁଡ଼ିକୁ ଚୟନ o ଆମନ୍ତ୍ରିତ କରାଯାଇଛି ଏବଂ ଏଥିରେ ଗୁରୁତ୍ୱପୂର୍ଣ୍ଣ ବୈଶ୍ୱିକ ଏବଂ ଆଂଚଳିକ ପରିଷଦ (ଯଥା ଜି-7, ଜି-20, ବ୍ରିକ୍ସ ଆଦି)ର ଅଧ୍ୟକ୍ଷତା କରୁଥିବା ରାଷ୍ଟ୍ରଗୁଡ଼ିକ ରହିଛନ୍ତି । ମହିଳା, ଶିଶୁ ଏବଂ କିଶୋରୀମାନଙ୍କ ସ୍ୱାସ୍ଥ୍ୟ ସଂକ୍ରାନ୍ତ ପ୍ରସଙ୍ଗଗୁଡ଼ିକ ପାଇଁ ବିଶ୍ୱସ୍ତରୀୟ ନିରନ୍ତରତା ବଜାୟ ରଖିବା ଉଦ୍ଦେଶ୍ୟରେ ଆୟୋଜନ କରାଯାଉଥିବା ଉଚ୍ଚସ୍ତରୀୟ ବହୁପକ୍ଷୀୟ, ବହୁଭାଗୀଦାରୀ କାର୍ଯ୍ୟକ୍ରମ ଶୃଙ୍ଖଳା ମଧ୍ୟରେ ଏହା ଚତୁର୍ଥ । ସହଭାଗୀ ମଞ୍ଚକୁ ତ୍ୱରାନ୍ୱିତ କରିବାର ଅଂଶବିଶେଷ ସ୍ୱରୂପ “ପାର୍ଟନରସିପ ଫର ମାଟରନାଲ, ନ୍ୟୁ ବର୍ଣ୍ଣ ଏଣ୍ଡ ଚାଇଲ୍ଡ ହେଲ୍ଥ”ର ଏକ ପ୍ରତିନିଧି ଦଳ 11 ଏପ୍ରିଲ 2018ରେ ଯବନିକା ଉତ୍ତରଣ(Curtain Raiser) କାର୍ଯ୍ୟକ୍ରମ ସ୍ୱରୂପ ପ୍ରଧାନମନ୍ତ୍ରୀଙ୍କୁ ଭେଟିଥିଲେ । ଏହି ପ୍ରତିନିଧି ଦଳରେ କେନ୍ଦ୍ର ସ୍ୱାସ୍ଥ୍ୟ ଏବଂ ପରିବାର କଲ୍ୟାଣ ମନ୍ତ୍ରୀ ଶ୍ରୀ ଜେପି ନଡ୍ଡା, ପିଏମଏନସିଏଚର ପୂର୍ବତନ ପରିଷଦ ଅଧ୍ୟକ୍ଷ ଏବଂ ଚିଲିର ପୂର୍ବତନ ରାଷ୍ଟ୍ରପତି ମିଶେଲ ବେଚଲଟ, ୟୁନିସେଫର ସଦଭାବନା ଦୂତ ପ୍ରିୟଙ୍କା ଚୋପ୍ରା ସାମିଲ ଥିଲେ । ସାକ୍ଷାତ କାଳରେ ପ୍ରଧାନମନ୍ତ୍ରୀ ପିଏମଏନସିଏଚ ମଞ୍ଚର ପୃଷ୍ଠପୋଷକ ଭାବେ କାର୍ଯ୍ୟ କରିବା ଲାଗି ସହମତି ବ୍ୟକ୍ତ କରିଥିଲେ । ସହଭାଗୀ ମଞ୍ଚ ଏକ ବିଶ୍ୱସ୍ତରୀୟ ସ୍ୱାସ୍ଥ୍ୟ ଭାଗିଦାରୀ କାର୍ଯ୍ୟକ୍ରମ ଅଟେ ଯାହା ସେପ୍ଟେମ୍ବର 2005ରେ ଆରମ୍ଭ ହୋଇଥିଲା । ଏହାର ଉଦ୍ଦେଶ୍ୟ ଶିଶୁ ଏବଂ ମାତୃ ମୃତ୍ୟୁହାର ହ୍ରାସ କରିବା ଏବଂ କିଶୋର, ଶିଶୁ, ନବଜାତକ ଏବଂ ମାତୃ ସ୍ୱାସ୍ଥ୍ୟରେ ସୁଧାର ଆଣିବାର ଉପାୟ ସନ୍ଧାନ କରିବା । ଏହାର ସଦସ୍ୟଙ୍କ ମଧ୍ୟରୁ 92ଟି ଉର୍ଦ୍ଧ୍ଵ ଦେଶରୁ 1000 ଶିକ୍ଷାବିତ, ଗବେଷକ, ଶିକ୍ଷା ପ୍ରତିଷ୍ଠାନ, ଦାତା ଏବଂ ଦାତବ୍ୟ ଫାଉଣ୍ଡେସନ, ସ୍ୱାସ୍ଥ୍ୟ ଯତ୍ନ ବ୍ୟବସାୟୀ, ବହୁରାଷ୍ଟ୍ରୀୟ ଏଜେନ୍ସି, ଅଣ ସରକାର ସଂଗଠନ, ସହଭାଗୀ ରାଷ୍ଟ୍ର, ବିଶ୍ୱସ୍ତରୀୟ ଆର୍ଥିକ ପ୍ରତିଷ୍ଠାନ ଏବଂ ଘରୋଇ କ୍ଷେତ୍ରର ସଂଗଠନ ସାମିଲ ରହିଛନ୍ତି । ପୂର୍ବରୁ ଏହି ମଞ୍ଚର ସମ୍ମିଳନୀ ଜୋହାନ୍ସବର୍ଗ, ଦକ୍ଷିଣ ଆଫ୍ରିକା (2014), ନୂଆଦିଲ୍ଲୀ ଭାରତ (2010) ଏବଂ ଦାରେସ ସଲାମ, ତାଞ୍ଜାନିଆ (2007)ରେ ଆୟୋଜନ କରାଯାଇଥିଲା । ଦ୍ୱିତୀୟ ଥର ଲାଗି ଭାରତ ଏହି ସମ୍ମିଳନୀର ଆୟୋଜନ କରାଯାଉଛି । ‘ପ୍ରତ୍ୟେକ ମହିଳା ପ୍ରତ୍ୟେକ ଶିଶୁ’(ଇଡବ୍ଲ୍ୟୁଇସି) ର ସମର୍ଥନରେ ମହିଳା, ଶିଶୁ, କିଶୋରମାନଙ୍କ ସ୍ୱାସ୍ଥ୍ୟ ରଣନୀତିରେ ଯେପରି ଭାବେ ବ୍ୟକ୍ତ କରାଯାଇଛି ସେହିପରି ନିରନ୍ତର ବିକାଶ ଲକ୍ଷ୍ୟ (ଏସଡିଜି) ବିଶେଷ କରି ସ୍ୱାସ୍ଥ୍ୟ ସଂକ୍ରାନ୍ତ ଏସଡିଜି ଲକ୍ଷ୍ୟ ହାସଲ ଉଦ୍ଦେଶ୍ୟରେ ସଫଳତା ପୂର୍ବକ କାର୍ଯ୍ୟ କରିବା ଲାଗି ପିଏମଏନସିଏଚର ଅଭିଯାନ ସହାୟତା ଯୋଗାଇ ଦେବ । ସହଭାଗୀ ମଞ୍ଚର କାର୍ଯ୍ୟକ୍ରମ ଏହାର ବିଶ୍ୱସ୍ତରୀୟ କାର୍ଯ୍ୟନୀତିର ଉଦ୍ଦେଶ୍ୟ- ତିଷ୍ଠି ରହିବା-ବିକଶିତ କରିବା-ରୂପାନ୍ତରଣ ହେବା ସହ ଜଡ଼ିତ ହେବ । ଏଥିରେ 4ଟି ଉଚ୍ଚସ୍ତରୀୟ ଅଧିବେଶନ ସାମିଲ ରହିଛି ଯାହା ରାଜନୈତିକ ନେତୃତ୍ୱ, ବହୁପକ୍ଷୀୟ କାର୍ଯ୍ୟାନୁଷ୍ଠାନ, ପ୍ରତିବଦ୍ଧତା ଏବଂ ଭାଗୀଦାରୀ ପାଇଁ ଶକ୍ତି ଉପରେ ଗୁରୁତ୍ୱାରୋପ କରିବ । ପ୍ରତ୍ୟେକ ଉଚ୍ଚ ସ୍ତରୀୟ ଅଧିବେଶନ 6ଟି ପ୍ରମୁଖ ବିଷୟ ଉପରେ ଧ୍ୟାନ କେନ୍ଦ୍ରିତ କରିବ ଯେଉଁଥିରେ ଶୈଶବକାଳ, କିଶୋରାବସ୍ଥା, ସ୍ୱାସ୍ଥ୍ୟ ସେବାରେ ଗୁଣବତ୍ତା, ସମାନତା ଏବଂ ଗରିମା, ମହିଳା ସଶକ୍ତିକରଣ ଏବଂ ବାଳିକାଙ୍କ ସ୍ୱାସ୍ଥ୍ୟରେ ସୁଧାର ଆଦି ସାମିଲ ରହିଛି । ଏହି ମଞ୍ଚ 12ଟି ସଫଳ ପ୍ରସଙ୍ଗ ବିଷୟ ଅଧ୍ୟୟନର ଫଳାଫଳ ଉପସ୍ଥାପନ ଏବଂ ଉଜାଗର କରିବ ଯାହା ମହିଳା, ଶିଶୁ ଏବଂ କିଶୋରଙ୍କ ସ୍ୱାସ୍ଥ୍ୟରେ ଉନ୍ନତି ଲାଗି ବିଭିନ୍ନ କ୍ଷେତ୍ରରେ ଦେଶଗୁଡ଼ିକ କିଭଳି ଭାଗୀଦାରୀ କରୁଛନ୍ତି ତାହା ପ୍ରଦର୍ଶନ କରିବ । ଏହି ବିଷୟ ଅଧ୍ୟୟନଗୁଡ଼ିକ ବ୍ରିଟିଶ ମେଡ଼ିକାଲ ଜର୍ଣ୍ଣାଲର ସ୍ୱତନ୍ତ୍ର ସହଭାଗୀ ସଂସ୍କରଣରେ ପ୍ରକାଶ ପାଇବ ଏବଂ ଏହା ବ୍ୟାପକ ଭାବେ ପ୍ରସାରିତ ହେବ । ସହଭାଗୀ ମଞ୍ଚ ଯେଉଁ 6ଟି ଭୂମଣ୍ଡଳୀୟ କ୍ଷେତ୍ରରୁ ହାସଲ ଜ୍ଞାନ ପ୍ରଦର୍ଶନ କରିବ ସେଗୁଡ଼ିକ ହେଲେ – ଆଫ୍ରିକା, ପୂର୍ବ ଭୂମଧ୍ୟସାଗର ଅଞ୍ଚଳ, ୟୁରୋପ, ଆମେରିକା, ଦକ୍ଷିଣ ପୂର୍ବ ଏସିଆ ଏବଂ ପଶ୍ଚିମ ପ୍ରଶାନ୍ତ ମହସାଗର କ୍ଷେତ୍ର । 6ଟି ବିଷୟ ଭିତ୍ତିକ କ୍ଷେତ୍ର- ପ୍ରାକ ଶିଶୁ ବିକାଶ (ଜର୍ମାନୀ ଏବଂ ଚିଲି); କିଶୋର ସ୍ୱାସ୍ଥ୍ୟ ଏବଂ କଲ୍ୟାଣ (ଆମେରିକା ଏବଂ ଇଣ୍ଡୋନେସିଆ) ସେବାରେ ମାନକ, ନ୍ୟାୟସଂଗତା ଏବଂ ସମ୍ମାନ (ଭାରତ ଏବଂ କାମ୍ପୋଡିଆ) ଉପରୋକ୍ତ ବିଷୟ ଅଧୀନରେ ଭାରତରୁ ପରିବର୍ଦ୍ଧିତ ମିଶନ ଇନ୍ଦ୍ରଧନୁଶ କାର୍ଯ୍ୟକ୍ରମକୁ ଗୋଟିଏ ବିଷୟ ଅଧ୍ୟୟନ ଭାବେ ସାମିଲ କରାଯାଇଛି । ଲିଙ୍ଗଭିତ୍ତିକ ଏବଂ ପ୍ରଜନନ ସ୍ୱାସ୍ଥ୍ୟ (ମାଲାୱି ଏବଂ ମାଲେସିଆ) ଏବଂ; ମହିଳା, କନ୍ୟା ଏବଂ ଗୋଷ୍ଠୀ ସଶକ୍ତିକରଣ (ଦକ୍ଷିଣ ଆଫ୍ରିକା ଏବଂ ଗୁଏଟମାଲା); ଏବଂ ମାନବୀୟ ଏବଂ ସମ୍ବେଦନଶୀଳ ସେଟିଂସ୍ (ସିଏରା ଲିଓନ ଏବଂ ଆଫଗାନିସ୍ଥାନ)